Astrid Carøe (SF), 2024-04-23:
Tak for det.
Det kan man læse på Børnerådets hjemmeside, og det er præcis det, vi i SF vil med det her forslag om at inkorporere børnekonventionen i dansk lov.
Vi vil styrke børns stemme og rettigheder på tværs af alle samfundsområder.
Vi vil forpligte os til at lytte til børnenes perspektiver og altid tænke dem med i beslutningsprocesser og lave politik, der er til gavn for børnene.
For lad os være ærlige, nogle gange går det lidt stærkt med lovgivning på børneområdet og alle mulige andre områder, der har betydning for børns liv, og derfor mener vi, at det er vigtigt, at vi sikrer, at børneperspektivet altid overvejes, når vi laver lovgivning.
Det gælder særlig med tanke for, at børn er de eneste i det her land, der ikke har en demokratisk stemme.
De kan ikke bare vælge nogle andre til at repræsentere sig, og samtidig er de nogle af de mest sårbare og letpåvirkelige borgere i vores land.
Derfor skal vi beskytte børns rettigheder, og det er os, der har ansvaret for det.
Formålet med beslutningsforslaget i dag er netop at gøre det, at man skal tage hensyn til børns tarv i alle lovgivninger.
De skal huskes, de skal tænkes med, og hvis ikke de bliver det i lovgivningen, skal børnene og deres forældre have mulighed for at gå til domstolene med det.
Det handler om at skabe et samfund, der værdsætter og beskytter børnene, og som giver dem de bedste betingelser for at vokse og trives.
I Danmark har vi desværre ikke altid et helhedsorienteret blik på vores børne- og familiepolitik.
Med børnekonventionen ville vi få et fælles udgangspunkt for netop at være sikre på, at børnene er tænkt ind i den lovgivning, vi laver her i salen.
Desuden har vores nordiske naboer taget konventionen til sig og inkorporeret den i deres lovgivning.
Det ærgrer mig, at vi i Danmark ender med at halte bagefter.
Hvorfor vil vi ikke sende et stærkt signal om, at børns rettigheder er vigtige og ikke kan kompromitteres af andre hensyn, og hvorfor vil vi ikke vise børnene, at de selvfølgelig bliver taget alvorligt, og at vi er opmærksom på deres rettigheder i vores lovgivning?
Jeg forstår det ikke!
Derfor havde jeg håbet, at Folketinget ville være med til at sende et klart signal i dag om, at vi gerne vil forpligte os til at beskytte og fremme børns rettigheder i Danmark i al den lovgivning, vi laver.
Så vil jeg bruge noget tid på at kommentere en lille smule på kommentarerne, for jeg kan jo godt fornemme, at der ikke er opbakning til det her beslutningsforslag.
Et af de primære argumenter er, at magten skal blive her i Folketinget.
Det er jeg jo enig i, altså jeg er enig i, at magten skal blive i Folketinget, men der er bare heller ikke noget, der tyder på, at den ikke ville det, altså at der ville ske en magtforskydning.
Det er rigtigt, at der i 2012 var et mindretal i det inkorporeringsudvalg, som man nedsatte.
Det var fire ud af seks, der var bekymrede og havde et forbehold for, at man måske ville se en kompetenceforskydning fra Folketinget til domstolene.
Siden hen er der så forskning, der har vist, at der ikke er noget, der tyder på det, og vi kan heller ikke se, at det er sket i Norge, hvor konventionen har været inkorporeret i 20 år.
Så det er altså en bekymring, som ikke helt grunder i i hvert fald i noget forskning eller noget, der viser, at det skulle være noget, der skulle ske.
Så er der hele diskussionen om klageadgang, som især Liberal Alliance har fokus på.
Der tror jeg, det er vigtigt for mig at sige, at det jo netop er det, vi gerne vil sikre, nemlig at der i højere grad bliver det for børn og deres forældre, ved at vi inkorporerer FN's børnekonvention i dansk lov, for så har man netop mulighed for at gå til domstolene, hvis man mener, at ens rettigheder ikke bliver overholdt.
Liberal Alliance siger også, at en manglende inddragelse ikke er en manglende rettighed, men inddragelsen er jo netop en af de rettigheder, som jeg måske synes er allervigtigst i børnekonventionen.
Så hvis børnene ikke bliver inddraget, er det helt konkret en manglende rettighed, f.eks. i vores skole.
For det handler også om, at man har rettighederne i virkeligheden, og at man har mulighed for som barn eller forældre at sige, at den rettighed har man ikke i den virkelighed, man lever i, selv om man måske har den på papiret.
Det er det, vi i hvert fald nogle steder i skolen kan se i dag.
Så er der diskussionen om, om børnekonventionen allerede ligger bag al vores lovgivning i Danmark, og derfor behøver vi slet ikke at inkorporere den.
Der tror jeg bare, at jeg vil sige, at jeg er meget enig med min kollega, Victoria Velasquez, om netop det her med, at ja, vi har haft skullet have fokus på børnekonventionen i årevis i det danske Folketing, men det her med at sikre, at børnene faktisk har en mulighed for at gå et sted hen, hvis de ikke mener, deres rettigheder bliver overholdt, nemlig til domstolen, synes vi er vigtigt.
Det gælder særligt, når ny forskning viser, at der ikke vil ske en magtforskydning ved det, og når ny forskning viser, at domstole, politikere og folk generelt i samfundet tager børn mere alvorligt, at deres rettigheder bliver løftet i højere grad, når man inkorporerer børnekonventionen helt konkret i dansk lovgivning i stedet for blot at tage højde for den, når man laver ny lovgivning.
Alt i alt synes jeg, at det er gode argumenter for at inkorporere børnekonventionen i dansk lovgivning.
Jeg kan konkludere, at der ikke er et flertal i dag, men jeg håber, at partierne trods alt vil overveje, hvordan vi så sikrer, at de rettigheder, børnene har i børnekonventionen, i højere grad bliver overholdt.
Det kunne f.eks. være, ved at vi sikrede, at vi, hver gang vi lavede lovgivning, overvejede, hvad det betød for barnets tarv.
Partierne kan også overveje, om vi kan gøre noget, sådan at børn i højere grad kender deres rettigheder, både børn, der er anbragt, men også børn helt generelt, til medbestemmelse, til at blive hørt, til at blive taget alvorligt, hvis ikke man vil gøre det i FN's børnekonvention.
For jeg synes, det er bekymrende, at vi kan se, at børn i mindre grad kender til deres rettigheder og i mindre grad bliver hørt, bl.a. i skolen.
Tak for debatten.